Správa o súčasnom stave a koncepcia rozvoja Letiska M. R. Štefánika Bratislava vrátane jeho finančného krytia

**A) Súčasný stav**

*Spoločnosť Letisko M. R. Štefánika – Airport Bratislava, a.s. (BTS), je prevádzkovateľom uvedeného medzinárodného letiska. Ide o akciovú spoločnosť s majetkovou účasťou štátu, v ktorej 66%-ný podiel akcií je v správe Fondu národného majetku SR a 34%-ný podiel vlastní Ministerstvo dopravy, pôšt a telekomunikácií SR.*

Spoločnosť dosiahla v roku 2007 zisk pred zdanením a odpismi vo výške 280 mil. Sk. Ďalších 320 mil. Sk spoločnosť preinvestovala do vlastného rozvoja. Letiskom Bratislava v uplynulom roku prešlo 2.024.142 cestujúcich, čo je o 86.500 viac ako v roku 2006. V sieti liniek z/do Bratislavy pribudli v roku 2007 štyri nové pravidelné destinácie.

**Hospodárske výsledky**

Spoločnosť počas celého roka 2007 kopírovala svoj finančný plán a dôsledným dodržiavaním úsporných opatrení dosiahla zisk po zdanení a odpisoch vo výške 26,2 mil. Sk, čo je o 39% viac, ako bolo plánované. Investovala do stavebných úprav a strojového vybavenia približne 320 mil. Sk, ktoré predstavujú cca 33% celkových príjmov.

Najvýznamnejšie úspory sa dosiahli v tvorbe rezerv, tie sa oproti roku 2006 znížili o 47 mil. Sk. K ozdraveniu rozpočtu ďalej prispelo zníženie stavu pohľadávok o ďalších 95,4 mil. Sk, t.j. o takmer 38%.

|  |  |  |  |  |
| --- | --- | --- | --- | --- |
| **TSKK** | **2005** | **2006** | **2007** | **2008** |
| **Celkové tržby** | **1 751 463** | **970 665** | **946 656** | **1 006 490** |
|  výnosy z leteckej činnosti | 577 533 | 667 918 | 672 054 | 773 500 |
|  výnosy z neleteckej činnosti | 1 173 930 | 302 747 | 274 602 | 232 990 |
| Spotreba materiálu | 52 542 | 44 970 | 36 087 | 37 000 |
| Spotreba energie | 46 406 | 57 141 | 58 114 | 66 478 |
| Služby | 139 074 | 132 780 | 172 842 | 189 287 |
|  z toho opravy a údržba | 59 957 | 40 339 | 46 567 | 63 000 |
| **Pridaná hodnota** | **1 513 441** | **735 774** | **679 613** | **713 725** |
| Osobné náklady | 213 908 | 272 618 | 298 350 | 334 368 |
| Dane a poplatky | 88 519 | 24 741 | 18 462 | 16 670 |
| Ostatné náklady | 1 119 474 | 184 878 | 66 637 | 8 890 |
| **EBITDA** | **91 540** | **253 537** | **289 104** | **344 867** |
| Odpisy | 188 719 | 220 266 | 255 848 | 305 023 |
| **EBIT** | -97 179 | 33 271 | 33 256 | 39 844 |
| Úrokové náklady | 1 052 | 3 931 | 7 060 | 8 930 |
| Daň | 73 940 | 9 163 | 3 244 | 9 519 |
| HV po zdanení | -172 171 | 20 177 | 22 952 | 21 395 |
|  |  |  |  |  |
| Počet vybavených cestujúcich | 1 326 493 | 1 937 642 | 2 024 142 | 2 300 000 |
| Priemerný prepočítaný počet zamestnancov | 534,2 | 627,29 | 672,34 | 710 |
| Počet vybavených cestujúcich na 1 zamestnanca | 2 483 | 3 089 | 3 011 | 3 239 |
|   |   |   |   |   |
| Investície | 311 224 | 326 016 | 316 230 | 672 000 |

**Prevádzkové výkony**

*Letisko Bratislava dosiahlo v roku 2007 zvýšenie objemu prepravy o 86 500 cestujúcich, ktoré predstavujú 4,5% prírastok. Vyšším nárastom zabránil nečakaný konkurz Slovenských aerolínií, a.s., a slabší než predpokladaný výkon niektorých nových spojení ostatných leteckých spoločností.*

*Už v januári 2008 však objem prepravy začal narastať výrazne rýchlejšie – počet cestujúcich vzrástol o 19%, objem ton na pristátí o 25% a počet pohybov (vzletov a pristátí) rovnako o 25%.*

Zhodnotenie prevádzkových výkonov za rok 2007

Po vyhlásení konkurzu na Slovenské aerolínie vo februári 2007 prišlo letisko o dve pravidelné destinácie so stabilným výkonom – Brusel a Moskvu. Ani jednu sa napriek úsiliu do konca roka nepodarilo obnoviť. Rokovania ohľadom nového leteckého dopravcu na linku do Bruselu naďalej pokračujú, linka do Moskvy bude opäť otvorená od 27. mája 2008 a letecké prepravné služby bude vykonávať spoločnosť Aeroflot.

Očakávania dopravcov a letiska v roku 2007 nenaplnili destinácie Praha (SkyEurope), Brémy, Bristol a Štokholm - Skvasta (Ryanair). Kým aerolínie SkyEurope spojenie do Prahy stiahli z letového poriadku v marci 2008, Ryanair sa pokúša svoje spojenia presadiť silnejšou propagáciou aj v roku 2008.

Napriek uvedeným negatívnym faktorom objem prepravy v roku 2007 predsa len vzrástol o uvedených 86 500 cestujúcich, čo nie je zanedbateľné. Po rokoch výraznej konjunktúry, kedy preprava rástla skokmi o 50-60% medziročne, možno vývoj v roku 2007 považovať za zdravú stabilizáciu, ktorá odzrkadľuje stav trhu. V tranzitnej doprave a diaľkových linkách zatiaľ letisko nie je veľkým konkurentom okoliu, avšak v segmente prepravy „z bodu do bodu“ v Európe si už vybudovalo pomerne stabilnú zákaznícku základňu.



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Rok/mes. | I | II | III | IV | V | VI | VII | VIII | IX | X | XI | XII | **Spolu** |
| **2006** | 105 472 | 107 160 | 130 631 | 142 391 | 150 115 | 201 189 | 251 185 | 254 279 | 206 072 | 148 360 | 120 144 | 120 644 | **1 937 642** |
| **2007** | 110 360 | 111 825 | 137 625 | 131 791 | 147 151 | 200 605 | 261 672 | 262 049 | 209 218 | 165 257 | 142 737 | 143 852 | **2 024 142** |
| **2008** | 131 856 | 137 732 | 159 986 |  |  |  |  |  |  |  |  |  | **429 574** |

Predpokladaný vývoj objemu cestujúcich v roku 2008

V prvom štvrťroku 2008 Letisko Bratislava vybavilo 429 574 cestujúcich, čo je o 19% viac ako za rovnaké obdobie roku 2007. Nastúpený trend by mal pokračovať aj v nasledujúcich mesiacoch, kedy bude spustených niekoľko nových spojení:

- od 28. apríla bude otvorená pravidelná priama linka z Bratislavy do Istanbulu (SkyEurope),

- od 27. mája 2008 bude obnovené spojenie do Moskvy (Aeroflot)

- od 24. septembra 2008 je ohlásené začatie poskytovania dopravných služieb do Edinburgu (Ryanair).

Pokiaľ sa splnia všetky predpoklady, letisko by malo v roku 2008 dosiahnuť objem 2,3 milióna cestujúcich, čo by predstavovalo zhruba 13%-ný nárast.

Nákladná preprava

V uplynulých rokoch objem nákladnej prepravy na bratislavskom letisku stagnoval, v niektorých prechodných obdobiach klesal. Negatívnu úlohu v tomto smere zohrala EÚ legislatíva, konkrétne sprísnené hlukové limity v Európe.

Letisko Bratislava po dlhšej dobe zaznamenalo prvý významný pokrok v preprave carga v marci 2008. Dňa 28.3.2008 sa uskutočnil prvý pravidelný nákladný let zásielkovej spoločnosti DHL na trase Bratislava – Lipsko. DHL si v Bratislave vytvorila novú základňu. Začatie linky sa na prevádzkových výkonoch odzrkadlilo hneď v prvej polovici mesiaca apríl, kedy objem nákladu vybaveného v Bratislave vzrástol takmer 26,5-krát. DHL vyjadrila vysokú spokojnosť s obsluhou a prevádzkou na bratislavskom letisku a deklarovala úvahy o možnom zvýšení počtu frekvencií na trase do Lipska.

Úspech DHL priťahuje záujem konkurenčných zásielkových spoločností, čo by do budúcna mohlo priniesť ďalšie pravidelné nákladné spojenia a tým rast objemu vybaveného carga.

**Investičná výstavba**

Výsledky investičnej výstavby v roku 2007

Hlavnou investičnou prioritou v roku 2007 bolo dokončenie všetkých stavebných úprav podmienených a vyvolaných vstupom SR do schengenského priestoru. Najzásadnejšou stavbou v uplynulom roku boli dva nové odletové mosty, prostredníctvom ktorých bola rozšírená časť terminálu určená pre cestujúcich odlietavajúcich do krajín mimo schengenského priestoru. Išlo o investíciu v celkovej výške približne 210,5 mil. Sk, ktorá umožnila plne oddeliť tok neschengenských cestujúcich a zároveň zvýšila kapacitu tejto časti budovy na úroveň zodpovedajúcu potrebám prevádzky do doby dokončenia ďalšej plánovanej etapy rozširovania (rok 2010).

Prebiehajúce a plánované investície v prvom polroku 2008

Na začiatku roka 2008 začalo letisko nasledovné hlavné investičné akcie, ktoré boli alebo budú ukončené už v prvom polroku a prispejú k ďalšiemu zvýšeniu komfortu cestujúcej verejnosti:

1. V novovytvorenej neschengenskej časti terminálu boli vybudované nové kaviarenské a obchodné priestory, ktoré boli uvedené do prevádzky ku dňu otvorenia vzdušných hraníc, t.j. 29. marca 2008.

2. Na druhej strane v termináli pre schengenských cestujúcich bol na mieste bývalého obslužného zázemia vybudovaný úplne nový salónik pre tzv. biznis cestujúcich. Do prevádzky bol uvedený 15. apríla 2008 a v moderných reprezentatívnych priestoroch ponúka služby zodpovedajúce požiadavkám náročnej biznis klientely.

3. Ďalšou významnou investičnou akciou je rozširovanie verejného pozemného parkoviska. Od 1. júna 2008 tak pribudne ďalších 300 parkovacích miest, z ktorých prevažná väčšina bude určená pre cestujúcu verejnosť. Menšia časť parkovacích miest bude vyhradená pre rôznych zmluvných partnerov letiska, čo umožní odbremeniť priestor pred budovami terminálu a tým zaistiť prehľadnejšiu a bezpečnejšiu dopravnú situáciu v celom areáli.

4. Letisko ďalej v prvom polroku vybuduje dvojpodlažný spájací objekt medzi halami A a B, ktorý značne rozšíri pôdorys budovy. V prízemí vznikne priestor pre rozšírenie výdaja batožín na prílete, rozšírenie sociálnej vybavenosti pre verejnosť a zároveň bude vytvorený priestor pre umiestnenie pultov cestovných kancelárií a ďalších podporných služieb. Plocha na prvom poschodí je určená na rozšírenie reštauračnej zóny a nových obchodných priestorov. Tento objekt by mal byť dokončený do 15. júla 2008.

Vymenované investície predstavujú finančnú náročnosť približne 145,5 mil. Sk, ktoré budú zabezpečené z vlastných zdrojov.

V druhom polroku 2008 sú plánované investície do projektov: realizácia ďalších dvoch nástupných mostov, inštalácia technológií do spájacieho objektu medzi halami A,B, inštalácia rekuperačnej jednotky na benzín a oplotenie skladov LPH a osové vytýčenie pojazdovej dráhy F.

Celkovo by v roku 2008 malo byť do stavebných projektov a strojného vybavenia preinvestovaných približne 670 mil. Sk, všetko z vlastných zdrojov spoločnosti.

B) Koncepcia rozvoja

*Bratislavské letisko je hlavným medzinárodným letiskom Slovenskej republiky, je významnou vstupnou bránou do krajiny a zároveň je dôležitým strategickým podnikom.*

*Vďaka zvýšeniu životnej úrovne a novým konceptom, ako je poskytovanie služieb nízkonákladovými dopravcami, sa letecká doprava stala dostupným a čoraz viac obľúbeným spôsobom dopravy aj pre obyvateľov Slovenska.*

Vzhľadom na neustále rastúci význam mesta Bratislavy ako hlavného mesta členského štátu EÚ, na hodnotenie Slovenska, ako najrýchlejšie rastúcej ekonomiky v rámci EÚ v poslednom roku, môžeme reálne očakávať pokračovanie rastu objemu dopravy na bratislavskom letisku.

Podľa všeobecných predpokladov uvedených v materiále „Koncepcia rozvoja leteckej dopravy Slovenskej republiky na obdobie do roku 2010“ a vlastných analýz letiska by mala letecká doprava na Slovensku do roku 2010 rásť v rozmedzí 10% (pesimistický predpoklad) – 23% (optimistický predpoklad). Na základe toho, ako aj na základe ďalších konzultácií s odbornými poradcami a inštitúciami, manažment letiska zostavil aktualizovanú očakávanú krivku vývoja dopravy na Letisku M. R. Štefánika Bratislava pre nasledujúce obdobie.

**Predpokladaný vývoj objemu dopravy na Letisku M. R. Štefánika Bratislava na obdobie do roku 2020**

Následne manažment analyzoval kapacitu letiska a jeho schopnosť absorbovať očakávaný rast dopravy.

Spomedzi základných prevádzkových prvkov letiska, ktorými sú vzletové a pristávacie dráhy, vybavovacie plochy, vybavovacie budovy a prednádražie (príjazdové komunikácie a obslužné zázemie), najkritickejšia sa ukázala kapacita budov na vybavovanie cestujúcich - terminál.

Teoretickú kapacitu dnešného terminálu, ktorá je približne 2,6 mil. cestujúcich/rok (resp. špičková hodinová kapacita 950 cestujúcich/hod.), dosiahne letisko v závislosti od skutočného vývoja v rokoch 2010-11. Preto je nevyhnutné vykonať zásadnú rekonštrukciu terminálu a dobudovať dostatočnú kapacitu pre vybavovanie cestujúcich na nasledujúce roky.

Manažment letiska na základe týchto predpokladov spracoval prípravné štúdie a materiál „Príprava nového terminálu pre cestujúcich na Letisku M.R. Štefánika Bratislava“. Letisko má na rozvoj terminálu územné rozhodnutie a štúdiu o vplyve stavby na životné prostredie, v súčasnosti je spracovávaná projektová dokumentácia stavby.

Základné parametre uvedeného zámeru, ako aj podrobné nákresy dispozičného riešenia jednotlivých podlaží a rozmiestnenia základných funkčných celkov a technológií prezentoval manažment letiska na tlačovej konferencii dňa 18.3.2008.

**Základné aspekty podnikateľského plánu spoločnosti Letisko M. R. Štefánika – Airport Bratislava, a.s. (BTS)**

Podnikateľský plán, ktorý manažment letiska predložil akcionárom vo februári 2008, je zostavený na obdobie do roku 2012.

Plán vychádza zo širšieho kontextu vládou schváleného strategického materiálu rozvoja letiska do roku 2020, ktorý je zakreslený v tzv. genereli Letiska M. R. Štefánika v Bratislave. Generel je najzákladnejším územno-plánovacím dokumentom o areáli bratislavského letiska a obsahuje princípy rozmiestnenia jednotlivých prevádzkových aktivít ako sú obsluha cestujúcich, vybavovanie nákladu (cargo), opravárenstvo, a riešenie prednádražia v rámci letiskového areálu.



Obrázok: Generel Letiska M. R. Štefánika v Bratislave

V zmysle definovaných kapacitných potrieb a v súlade s princípmi generelu letiska je prioritou podnikateľského plánu na roky 2008-2012 rekonštrukcia budovy pre vybavovanie cestujúcich. Napriek tomu sa však počíta aj s primeraným rozvojom ostatných prvkov základnej infraštruktúry – t.j. vybavovacích a odstavných plôch, dráhového systému, obslužných budov, či strojného vybavenia.

Celkový objem prostriedkov potrebných na prefinancovanie investičných zámerov plánovaných do roku 2012 je 4,9 mld. Sk. Z toho 2,9 mld. Sk bude stáť rekonštrukcia terminálu a 2 mld. Sk budú potrebné na údržbu a menšie rekonštrukcie spomínaných ostatných prvkov letiskovej infraštruktúry.

 

 **Základná štruktúra investícií do roku 2012**

# Ostatné investície

(celkom 2 mld. Sk)

**Terminál a terminálové technológie**

(celkom 2,9 mld. Sk)

Vláda Slovenskej republiky v rámci schváleného materiálu[[1]](#footnote-2) o výstavbe terminálu na bratislavskom letisku odsúhlasila aj základnú štruktúru financovania tohto projektu. V zmysle uznesenia vlády k danému materiálu pôjde o kombináciu vlastných a verejných zdrojov. Z celkovej sumy 2,9 mld. Sk, potrebnej na dostavbu a rekonštrukciu terminálu vrátane navrhnutých technológií, zabezpečí štát 2,1 mld. Sk z verejných zdrojov a 0,8 mld. Sk si letisko požičia formou bankového úveru. Z vlastných zdrojov bude letisko financovať ostatné investície do opráv a údržby, rekonštrukcie pristávacej dráhy a obslužných plôch, do stojného vybavenia a na rozšírenie cargo zázemia.

Rozloženie investícií počas jednotlivých rokov ilustrujú nasledovné grafy:

 

Letisko spracovalo podrobný časový a vecný harmonogram prác rozvoja terminálu a investícií do ostatnej infraštruktúry na obdobie do roku 2012. Ďalšie etapy rozvoja letiska budú realizované v súlade s vývojom objemu prepravy, a to v zmysle vládou schválenej koncepcie.

V aktuálnom období sa spracúva projektová dokumentácia pre stavebné povolenie, ktorá bude dokončená do polovice júla 2008. Následne bude vyhlásené výberové konanie na dodávateľa stavby. Pre stavebné povolenie je termín november 2008 a pre začatie stavby január 2009.

Letisko M. R. Štefánika v Bratislave sa v nasledujúcich rokoch bude rozvíjať v súlade s jasne stanovenou koncepciou, pričom vyplývajúc z príslušného unesenia Vlády SR je naprojektovaná aj štruktúra financovania prvej etapy rozvoja, teda rozšírenia a rekonštrukcie terminálu pre cestujúcich.

1. Materiál č. 711/2008 „Príprava nového terminálu pre cestujúcich na Letisku M. R. Štefánika Bratislava“ [↑](#footnote-ref-2)